Јавна установа Музеји и галерије Никшић

ПРОГРАМ РАДА ЈАВНЕ УСТАНОВЕ

МУЗЕЈИ И ГАЛЕРИЈЕ НИКШИЋ ЗА 2025. ГОДИНУ

НИКШИЋ, децембар 2024. године

На основу члана 21 став 2 тачка 6 Статута Јавне установе Музеји и галерије

Никшић бр. 07-03 од 25. 01. 2016. године, директор Јавне установе Музеји и

галерије Никшић, предлаже

**ПРОГРАМ РАДА ЈАВНЕ УСТАНОВЕ МУЗЕЈИ И ГАЛЕРИЈЕ НИКШИЋ**

**ЗА 2025. ГОДИНУ**

**Уводне напомене**

ЈУ Музеји и галерије Никшић у последњим годинама свога рада тежи да се од складишта прошлости, како је нажалост деценијама третирана, кроз разноврсну истраживачку и издавачку дјелатност као и смјењивањем разних изложби (домаћег и међународног карактера) и разноврсним програмима занимљивим за потенцијалну публику, преобрази у средиште (центар) иформација о највећим културним вриједностима националне али и европске културне баштине. Имајући такав задатак испред себе, она не опстаје само као установа која се бави сакупљањем, проучавањем и презентовањем најзначајних свједочанстава минулих епоха, већ као један од симбола континуитета, националног и културног идентитета. С обзиром на то да је Општина Никшић, преко новосноване Канцеларије Европске престонице културе Никшић 2030, аплицирала за ову ласкаву титулу, то и сам рад свих актера на културној сцени града мора садржати садржајније и јаче ангажовање, као и много иновативних пројеката и програма којима би се утврдиле неке од раније започетих манифестација, а и, у оквиру постојећег буџета, покренуле нове.

Музеј треба да узме у обзир чињеницу да је, у његовом раду, публика увијек активан учесник и у складу са тим да сазна шта људи желе да знају, која су њихова интересовања, на које начине уче нове ствари. Већина посјетилаца у музеј долази како би проширили своја знања и искуства, док други, у суштини мања група, немају одређене циљеве и за њих посјета музеју представља неформално учење. Учење се у музеју одвија кроз причање прича, кроз слике, умjетничке радионице, научне радионице, презентације, предавања итд. Уколико је у музеју публика разноврсна, музеј треба да понуди нешто што ће заинтересовати сваког посјетиоца. У савременим музејима, активности музејских радника огледају се у: - програмима који су у вези са изложбом или поставком за посјетиоце током радног времена музеја - посебним програмима, ван времена када је музеј отворен за посјетиоце - дешавањима, попут учења старих заната, фолклора, ликовних техника- образовном развоју путем литературе, материјала - дизајну поставке, отворености музеја - истраживању публике - сарадњи са школама, факултетима, организацијама, образовним центрима - активностима везаним за вебсајт, друштвене мреже, итд. И поред скромних средстава, радећи стално на популарисању посјете нашој установи, осмишљавањем атрактивних поставки које ће привући већи број посјетилаца, на добром смо путу да од наше институције створимо културни бренд и активног друштвеног чиниоца. Све то није једноставно, изискује вријеме, промјену радне свијести код људи који су запослени у установи, као и стрпљење у стварању амбијента и процедура којима би, чувајући и заговарајући вриједности и преносећи знање, у неком будућем времену, ЈУ Музеји и галерије могла да постане и генератор и незаобилазан фактор у повезивању и исцјељивању дубоко подијељеног црногорског друштва у цјелини, а посебно у локалним оквирима.

Због лошег стања у коме се зграда Дворца краља Николе, у коју је смјештена наша установа, дуго година налазила, његова реконструкција и адаптација започета је 20. августа 2020. године. Завршетак радова је био планиран за август 2021. Међутим, како радови још нијесу завршени (децембар 2024. године), то је и рад наше установе веома отежан, па су и могућности планирања неких програма под знаком питања. Уколико би у наредним мјесецима ти радови били завршени, онда би највећи дио наших активности требало да буде посвећен усељавању, преношењу збирки и постављању експоната на нов и савремен начин.

Поред усељавања запослених и организовања поставки, у реконструисану и адаптирану зграду Музеја, са надом да ће до краја 2024. године доћи до њеног отварања за јавност, стручни кадар и остало особље ЈУ Музеји и галерије ће се и у наредној години залагати да осавремени рад Установе, примијени нове технологије у области заштите, истраживања, прикупљања, чувања и представљања јавности културних добара на територији наше општине, обогати музејску библиотеку, оснажи издаваштво, ради на набавци и куповини слика и могућих музејских експоната, врши дигитализацију података о сваком експонату понаособ, унаприједи људске ресурсе, ради на чвршћој сарадњи у областима културе и просвјете, популарише и медијски експонира културу и ради више на културној размјени у земљи и иностранству. У суштини наше планирање полази од улоге музеја и галерије који треба да служе друштвеној заједници (у прошлости, садашњости и будућности), a да притом и сама зграда буде доживљена у њеној пуној вриједности. Успјех једне установе оваквог типа се и не мјери успјешном реализацијом програма, па ни бројем посјетилаца, већ дјеловањем на свијест, знање, искуство и схватање сваког посјетиоца који искаже интересовање за њене активности. Због тога се мора повести много рачуна о томе како се структуирају и преносе поруке које се желе пренијети, јер у савременој пракси музеј се не третира као маузолеј, него као јавни форум, као простор заједничког дјеловања и дебате, то је мјесто за подизање културне свијести. Улога Музеја није, дакле, искључиво у представљању прошлости него и у стварању даљег културног тока у друштвеној заједници која је за њега везана, путем едукације. С обзиром на вишедеценијско неадекватно третирање ове институције, треба много рада и залагања да се музеју врати повјерење јавности и да испуни своју демократску улогу служења друштву.

Дјелатност ЈУ Музеји и галерије се обавља у оквиру четири организационе јединице:

1. Завичајни музеј

2. Галерије Никола I и Илија Шобајић

3. Стари град Андерва

4. Служба за заједничке послове

При изради Програма рада сагледано је актуелно стање музејских збирки, музејских објеката, изложбених простора и расположивих људских и материјалних ресурса. Узети су у обзир и веома важни догађаји из прошлости, чије обиљежавање нас очекује у наредној години. Наставићемо и организовње стручног обиласка музеја у Црној Гори, региону и шире ради размјене искустава у раду и сагледавања могућности за сарадњу у организацији заједничких пројеката и размјени актуелних изложби. Програмом рада у 2025. години ЈУ Музеји и галерије амбициозно наставља завршетак започетих активности и реализацију планираних, уз постојећи стручни кадар и средства дефинисана буџетом, са посебном пажњом и радом на заштити и презентацији музејског фонда.

**Активности планиране у 2025. години**

***Наставак пописа и инвентаризација књига које су у склопу археолошке збирке***

***Наставак и завршетак реинвентарисања археолошке збирке***

***Преузимање материјала од посебног значаја ископаног приликом археолошких истраживања тврђаве Оногошт, а који је привремено депонован у ЦКАЦГ и његова обрада и инвентарисање.***

Након завршених археолошких ископавања 2019. године, студијски материјал депонован је у наш Музеј, док су инвентарски занимљиви налази завршили на Цетињу. Како су се по Закону о заштити културних добара ЦГ стекли услови за њихов стални смјештај у нашем Музеју, тако је планирано да се у предстојећој години упути допис Управи за заштиту културних добара и Влади ЦГ са циљем потражње наведеног материјала.

***Обрада палеонтолошке збирке уз помоћ палеонтолога из Србије.***

- У склопу археолошке збирке воде се фосили маринских биљака и животиња који су раније припадали палеонтолошкој збирци. Сходно чињеници да већ дуго нема кустоса задуженог за палеонтолошке предмете, идеја је да се уз помоћ стручњака из Србије изврши обрада материјала у циљу његовог сређивања, као и могућег излагања у оквиру сталне, или привремене поставке.

***Организација археолошких истраживања пећина у околини брда Будоша у сарадњи са Универзитетом у Барселони и др Александром Сијера Сен-Ајом.***

- Вишегодишњи пројекат истраживања пећина и новац потребан за његову реализацију су одвећ одобрени уз посредство ЕУ и Универзитета у Барселони. Пројекат је настао на инцијативу ЈУ Музеји и галерије Никшић, а да би исти био носилац овог значајног пројекта, на основу Закона о заштити културних добара, потребно је прибавити истраживачку лиценцу установе. У супротном, пројекат ће се пребацити ЦКАЦГ. Почетак истраживања планиран је за март 2025. године.

***Геофизичка и археолошка истраживања на територији Ријечана у сарадњи са Варшавским универзитетом и др Јанушем Реклафом.***

- Као и претходно, пројекат је настао инцијатицом ЈУ Музеји и галерије Никшић, а истраживање би се финансирало из буџета Варшавског универзитета. Сходно законом, пронађени предмети би се депоновали у Никшићу и наша установа би имала првенство публиковања резултата.

***Организација симпозијума „Средњи палеолит Динарског крша“.***

- У наставку обиљежавања 70 година открића Црвене Стијене и 20 година од почетка систематских археолошких истраживања, планирана је организација археолошког симпозијума на којем би учествовали регионални и свјетски стручњаци. Тема симпозијума је пажљиво изабрана како би се повезао најзначајнији црногорски локалитет са сличним налазиштима у окружењу и Европи. За организацију симпозијума потребно је обезбиједити простор за презентације у оквиру Дворца краља Николе гдје би се већина догађаја одвијала. Такође је потребно обезбједити пријатан боравак, штампане материјале, медије као и организацију излета до Црвене стијене. У оквиру симпозијума планирана је и тематска изложба, те је неопходно обезбиједити витрине за излагање, као и информативне табле на српском и енглеском језику. Изложба би након отварања била, неко вријеме, доступна и заинтересованој широј публици.

***Предавање у оквиру ЕАА (Европске асоцијације археолога)***

- Заједничка презентација мр Срђана Делића, археолога из наше установе и др Марије Свилар о резултатима пројекта обраде неолитске керамике са старих ископавања ЦС на самиту Европског археолошког друштва у Београду.

***Презентација и предавање о римском насељу у Ријечанима и римским комуникацијама на територији општине Никшић.***

- У оквиру предавања о значајним археолошким локалитетима на територији општине Никшић, планирана је презентација римског кастела који је због чињенице да се налазио на раскрсници античких путева археолошки изузетно занимљив. Систематско истраживање овог локалитета тек предстоји, а на презентацију би био позван и мр Предраг Лутовац, археолог у пензији, који је својевремено истраживао овај локалитет. У оквиру предавања дотакли би се и других тема везаних за овај период, а првенствено комуникацијама и проблематиком убикације римске Андербе.

***Гостовање мр Марка Алексића и предавање на тему средњовјековновног витештва.***

У питању је водећи стручњак у Србији за средњовјековно наоружање и приватни живот витезова.

***Етнолошка изложба која би била резултат photovoice методе.***

Ова метода се примјењује како би се скренула пажња на положај неке од рањивих категорија у друштву. Конкретна тема била би да кроз фотографије, видео записе и разговор учесници дају своје виђење традиције и нематеријалне баштине.

Овај начин рада подразумијева неколико фаза: упознавање са овом методом, укратко презентовање са Конвенцијом о нематеријалној културној баштини, фотографисање, дијељење фотографија међу учесницима и интерпретација истих, дискусија, избор фотографија и организовање изложбе.

Циљна група: Припадници рањивих категорија: жене жртве породичног насиља, особе са инвалидитетом, Роми и Египћани, особе са психичким сметњама, корисници Дома за старе, бивши зависници итд.

Сарадници у реализацији активности: Релевантне НВО и НВУ, јавне установе.

Резултат који се жели постићи: Вршење утицаја на доносиоце одлука у циљу побољшања положаја конкретне групе, подизање свијести о проблемима са којима се суочавају.

***„Jош нам само але фале“- предавање о митским бићима јужнословенске митологије.***

Циљна група:Ученици завршних разреда основних школа.

Сарадници у реализацији активности: Основне школе.

Резултат који се жели постићи:Пробудити интересовање код ученика за истраживање митологије, историје религије и уколико би били мотивисани да, подстакнути предавањем, напишу есеј, књижевни рад, видео запис, стрип, цртеж који би били презентовани јавности.

***„Прилози о патријархалном друштву кроз родну перспективу“ -предавање проф. др Лидије Вујачић***

***Изложба: Занатско оружје и оружни прибор из збирке ЈУ Музеји и галерије Никшић у Музеју у Аранђеловцу***

***Израда Каталога етнографске збирке***

***Изложба „Откривање стећака“***

Даје се хронолошки преглед истраживања стећака на подручју Никшића, првенствено некрополе код Петрове цркве, и освјетљавају личности истраживача који су томе дали конкретан допринос.

***Израда Каталога историјске збирке***

***Изложба „Књажеви риболови“***

Књаз Никола је на подручју Никшића посједовао такозване „риболове“, које је радо посјећивао са породицом, пријатељима и гостима који су га посјећивали током његовог боравка у Никшићу. На основу фотографија принцезе Ксеније оживљава се прича о популарној забави тадашњег племства.

***Предавања и разговори на историјске и књижевне теме;***

***Приређивање и промоције годишњака и других публикација;***

***Промиција издања Архива Војводине (историјска тематика);***

***Промоција три књиге, зборника докумената,  фондације „Заборављени коријени“;***

***Учешћа и промоције на домаћим и регионалним сајмовима књига;***

***Програмске активности везане за Његоша и Његошево дјело у оквиру манифестације Велико и славно име Његош, прослава Његошевог дана – дана црногорске културе***

***Израда и промоција каталога у који би ушле најзначајније слике наше ликовне галеријске збирке***

***Израда и промоција монографије о животу и раду академског сликара Жарка Бјелице***

***„Принцезе на двору Петровића“ изложба у Херцег Новом***

***„Дубоки вид Жарка Бјелице“ изложба у Херцег Новом***

***„Портрети и слике“ изложба академског умјетника Милодарке Милатовић***

***„Слике и цртежи“ изложба академског умјетника Ратка Вулановића***

***„Слике на камену и дрвету“, изложба ученика Гимназије „Стојан Церовић“***

***„Ликови Достојевског“, изложба ученика Гимназије „Стојан Церовић“***

***Заједно са Градским музејом Врбас, пројекат „Осамдесет година од колонизације Црногораца у Врбас“***

***У оквиру Септембарских дана културе додјела ликовне награде Илија Шобајић***

У 2025. години планирамо активности везане за прикупљање свих књига које су чланови истакнуте породице Шобајић штампали и њихово критичко приређивање у оквиру ***Сабраних дјела.***

Уколико успијемо да обезбиједимо додатна средства организоваћемо научни скуп ***„Шобајићи у свом и нашем времену“.***

У оквиру пројекта ***„Слике и сликари“,*** планиране су пројекције филмова о сликарима са коментарима и презентацијом наших кустоса: ***Фрида*** (филм о Фриди Кало), ***Дјевојка са бисерном минђушом*** (филм о Јоханесу Вермеру).

***Сусрети са историјом, на тврђави Бедем, у периоду када је и могуће њено коришћење, организоваћемо радионице и предавања за дјецу из основних школа***

***Сто година од рођења телевизије (1925-2025), предавања и презентације, 30 година РТНК (1995-2025)- изложба***

***Израда сувенира и рекламног материјала***

***Израда видеа креираног помоћу АI (вјештачке интелигенције)***

Планирамо да по први пут оживимо прошлост Никшића спајањем историјских кадрова и модерних технолошких достигнућа. Она омогућавају да се у старе фотографије града, Дворца и друге тренутке из прошлости, удахне живот, како би публици, нарочито млађим генерацијама, помогли да осјете дух прошлих времена. Циљ је да нашим посјетиоцима, док буду ходали ходницима времена, приближимо прошлост, културу и традицију нашег града.

ФИНАНСИЈСКИ ПЛАН ЗА 2025.ГОДИНУ

ПРИХОДИ

**€**

|  |  |  |
| --- | --- | --- |
| Р.бр. | ОПИС |  |
| 1. | Приходи од буџета општине Никшић | 771.880,00 |
| 2. | Приходи од сопствене дјелатности | 0,00 |
|  | ***У к у п н и п р и х о д и*** | **771.880,00** |

РАСХОДИ

**€**

|  |  |  |
| --- | --- | --- |
| Р.бр. | ОПИС |  |
| 1. | Бруто зараде и друга лична примања запослених | 626.500,00 |
| 2. | Програмске активности | 50.000,00 |
| 3. | Комуналне услуге и друго | 15.000,00 |
| 4. | Надокнада члановима Савјета | 5.200,00 |
| 5. | Трансфери за зимницу и др. | 20.680,00 |
| 6. | Обавезе из претходног периода | 54.500,00 |
|  |  |  |
|  | ***У к у п н и р а с х о д и (1+2+3+4+5)*** | **771.880,00** |

Напомена :

* Бруто зараде запослених у износу од 626.500,00 еура су планиране за једанаест мјесеци 2025.године ;
* Зарада за децембар 2024.године у износу од 53.000,00 еура и комуналне услуге у износу од 1.500,00 еура планиране су на позицији 463 (отплата обавеза из претходног периода) код Секретаријата за финансије, развој и предузетништво, тако да укупни трансфер из буџета износи 771.880,00 еура.

**Закључак**

Уколико успијемо да 2025. године уселимо у реконструисани и реновирани простор Дворца краља Николе, стручни кадар у нашој установи имаће тежак и захтјеван задатак да радећи на новим и модерним поставкама кроз реконтекстуализацију материјала, уношењем нових идеја и помоћу нових концепција излагања, које треба да буду привлачне, актуелне и прилагођене модерном човјеку, захтјевима и ритму времена, створи нову стратегију у тумачењу тих предмета, а да установи повећа углед. Прилагођавајући се времену, и бавећи се и представљајући предмете који и не морају да буду изузетни, Музеј тиме не престаје да носи елитистичку улогу у култури града јер помаже човјеку да разумијевајући себе и друштвене процесе свога народа и своје средине, уђе у тајне и других древних цивилизација, уочи разлике, прихвати противурјечности, упозна новине, једном ријечју створи културне навике и постане грађанином свијета.

ЈУ Музеји и галерије треба да постане душа нашега града, мјесто гдје свако може да дође, мјесто размјене искуства и успостављања дијалога, као и центар у коме посјетилац може да добије сваку информацију везану за историју, умјетност и културу Никшића и Црне Горе, да открије и проучи прошлост како би боље усвојио и разумио садашњост. Са уласком у реновирани простор Дворца краља Николе, са новом концепцијом поставки и друштвеном и медијском подршком коју све више задобија, ЈУ Музеји и галерије би требало да, на старим темељима, почне ново поглавље свога јавног и веома корисног рада.

**Број: 01-984 Д И Р Е К Т О Р**

**Никшић, 06.12.2024. год. Весна Тодоровић, с.р.**